CELEX: 32020R1628
Language: lv
Date: 2020-11-03 00:00:00
Title: Komisijas Īstenošanas regula (ES) 2020/1628 (2020. gada 3. novembris) par Savienības retrospektīvas uzraudzības ieviešanu attiecībā uz degvielai paredzēta atjaunojamo energoresursu etanola importu

4.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 366/12
               
            
         KOMISIJAS ĪSTENOŠANAS REGULA (ES) 2020/1628
         (2020. gada 3. novembris)
         par Savienības retrospektīvas uzraudzības ieviešanu attiecībā uz degvielai paredzēta atjaunojamo energoresursu etanola importu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2015/478 (2015. gada 11. marts) par kopīgiem importa noteikumiem (1) un jo īpaši tās 10. pantu,
         ņemot vērā Eiropas Parlamenta un Padomes Regulu (ES) 2015/755 (2015. gada 29. aprīlis) par kopējiem noteikumiem importam no dažām trešām valstīm (2) un jo īpaši tās 7. pantu,
         pēc apspriešanās ar Aizsardzības pasākumu un kopīgu eksporta noteikumu komiteju,
         tā kā:
         
                     (1)
                  
                  
                     Francija saskaņā ar Regulas (ES) 2015/478 2. pantu ir informējusi Komisiju, ka degvielai paredzēta atjaunojamo energoresursu etanola importa tendences, šķiet, ir jāuzrauga. Konkrētāk, Francija ir lūgusi ieviest retrospektīvu uzraudzību.
                  
               
                     (2)
                  
                  
                     Saskaņā ar Regulas (ES) 2015/478 10. pantu Savienības uzraudzību var ieviest, ja kāda ražojuma importa tendences draud radīt kaitējumu Savienības ražotājiem un ja to prasa Savienības intereses. Regulas (ES) 2015/755 7. pants paredz iespēju ieviest uzraudzību, ja tas ir Savienības interesēs. Retrospektīvu uzraudzību var ieviest saskaņā ar abām regulām, attiecīgi saskaņā ar 10. panta 1. punkta a) apakšpunktu un 7. panta 1. punkta a) apakšpunktu.
                  
               
                     (3)
                  
                  
                     Pamatojoties uz Francijas iesniegto informāciju, degvielai paredzēta atjaunojamo energoresursu etanola imports Savienībā laikposmā no 2017. līdz 2019. gadam palielinājās par 512 % – no 87,6 tūkstošiem tonnu līdz 536,2 tūkstošiem tonnu. Turklāt 2019. gadā degvielai paredzēta atjaunojamo energoresursu etanola cenas importam no galvenajiem sešiem importa avotiem vidēji bija par 15 % zemākas nekā Savienības ražotāju cenas.
                  
               
                     (4)
                  
                  
                     Degvielai paredzēta atjaunojamo energoresursu etanola lēstais patēriņš Savienībā laikposmā no 2017. gada līdz 2019. gadam palielinājās par 10 %, resp., no 3,9 miljoniem tonnu līdz 4,3 miljoniem tonnu. Tomēr tajā pašā laikposmā visā pasaulē saražotais degvielai paredzēta atjaunojamo energoresursu etanola apjoms palielinājās no 80,6 miljoniem tonnu līdz 87,5 miljoniem tonnu. Ņemot vērā pasaules ražošanas apjomu salīdzinājumā ar kopējo ES patēriņu, tiek uzskatīts, ka pat nelieliem traucējumiem degvielai paredzēta atjaunojamo energoresursu etanola pasaules tirgū varētu būt ļoti ievērojama ietekme uz piedāvājumu ES tirgū gan daudzuma, gan cenu ziņā.
                  
               
                     (5)
                  
                  
                     Turklāt aptuveni 84 % no kopējā pasaulē saražotā degvielai paredzēta atjaunojamo energoresursu etanola (vairāk nekā 70 miljoni tonnu) ir koncentrēti ASV (54 %) un Brazīlijā (30 %). Šīm divām valstīm ir tik liela ražošanas jauda, ka pat neliels ikgadējā ražošanas apjoma pārpalikums var radīt pārmērīgu piedāvājumu pasaules tirgū, kas var negatīvi ietekmēt tādus daudz mazākus tirgus kā ES. Imports ES no ASV ir pastāvīgi palielinājies pēdējo trīs gadu laikā, un imports no Brazīlijas ir pieaudzis 2020. gada pirmajos mēnešos.
                  
               
                     (6)
                  
                  
                     Jāatgādina arī, ka jau pēdējos piecos gados ASV tirgū ir vērojams neliels jaudas pārpalikums, kas ir licis vairākām valstīm (piemēram, Brazīlijai, Ķīnai, Peru, Kolumbijai) pieņemt vai atjaunot pasākumus, lai ierobežotu degvielai paredzēta atjaunojamo energoresursu etanola importa apjomu no ASV. Ir acīmredzams, ka daudzumi, kas šajos tirgos iepriekš eksportēti no ASV, tagad varētu tikt novirzīti uz citiem tirgiem, piemēram, uz ES tirgu. Turklāt jāatgādina, ka ES antidempinga pasākumi attiecībā uz degvielai paredzētu atjaunojamo energoresursu etanolu tika atcelti 2019. gada maijā.
                  
               
                     (7)
                  
                  
                     Tā kā imports pēdējos gados ir palielinājies, Savienības ražošanas nozares tirgus daļa ir samazinājusies. ES pieprasījums pēdējos mēnešos ir krities dramatiski, un Savienības ražošanas nozares ekonomiskais stāvoklis ir pasliktinājies. Kad tirgus atlabs, sagaidāms, ka esošie neizlietotie krājumi galvenajās ražotājvalstīs ārpus ES tiks masveidā eksportēti uz ES, tādējādi kavējot ES ražošanas nozares atlabšanu. Turklāt nevar izslēgt, ka, cenšoties atbalstīt ražošanu, dažas valdības varētu ieviest subsīdijas vai cita veida atbalstu savai etanola ražošanas nozarei. Daži atbalsta projekti jau tiek apspriesti ASV.
                  
               
                     (8)
                  
                  
                     Tāpēc, ņemot vērā jaunākās tendences attiecībā uz degvielai paredzēta atjaunojamo energoresursu etanola importu un pašreizējo jaudas pārpalikumu, tuvākajā nākotnē var strauji palielināties kaitējums Savienības ražotājiem.
                  
               
                     (9)
                  
                  
                     Tādējādi Savienības interesēs ir tas, ka degvielai paredzēta atjaunojamo energoresursu etanola importam būtu jāpiemēro Savienības retrospektīva uzraudzība, lai pirms oficiālas importa statistikas izdošanas nodrošinātu statistikas informāciju, kas ļautu ātri analizēt importa tendences no visām trešām valstīm. Lai atbilstoši reaģētu uz Savienības degvielai paredzēta atjaunojamo energoresursu etanola tirgus nestabilitāti un pēkšņām izmaiņām pasaules tirgū, ir vajadzīgi ātri sagatavojami un prognozējami tirdzniecības dati.
                  
               
                     (10)
                  
                  
                     Tā kā degvielai paredzēto etanolu var klasificēt dažādās KN pozīcijās, kurās ir citi ražojumi, būtu jāizveido īpaši Taric kodi, lai nodrošinātu pienācīgu uzraudzību, kas attiecas tikai uz konkrēto ražojumu. Retrospektīvas uzraudzības darbības jomā ir pielikumā minētie ražojumi.
                  
               
                     (11)
                  
                  
                     Uzraudzības sistēma būtu jāievieš uz vienu gadu, kas uzskatāms par pietiekamu, lai uzraudzītu importa attīstību tirgus atveseļošanās laikā, līdz tiek panākts stabils stāvoklis,
                  
               IR PIEŅĒMUSI ŠO REGULU.
         
            1. pants
            
               1.   Laižot brīvā apgrozībā Savienībā šīs regulas pielikumā uzskaitīto degvielai paredzētu atjaunojamo energoresursu etanolu, piemēro Savienības retrospektīvu uzraudzību saskaņā ar Regulu (ES) 2015/478 un Regulu (ES) 2015/755.
            
            
               2.   Šajā regulā minēto ražojumu klasifikācija ir balstīta uz Taric. Šajā regulā minēto ražojumu izcelsmi nosaka saskaņā ar Eiropas Parlamenta un Padomes Regulas (ES) Nr. 952/2013 (3) 60. pantu.
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Šo regulu piemēro no nākamās dienas pēc tās publicēšanas Eiropas Savienības Oficiālajā Vēstnesī, un tā ir spēkā vienu gadu.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 3. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 83, 27.3.2015., 16. lpp.
         
         
            (2)  OV L 123, 19.5.2015., 33. lpp.
         
         
            (3)  Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.).
      
      
         
            PIELIKUMS
            To ražojumu saraksts, uz kuriem attiecas Savienības retrospektīva uzraudzība
            Ražojums, uz kuru attiecas retrospektīva uzraudzība, ir degvielai paredzēts atjaunojamo energoresursu etanols, t. i., etilspirts, ko iegūst no lauksaimniecības produktiem (kuri uzskaitīti Līguma par Eiropas Savienības darbību I pielikumā), denaturētā un nedenaturētā veidā, izņemot produktus, kuru sastāvā ūdens pārsniedz 0,3 % (m/m), ko mēra saskaņā ar standartu EN 15376, bet ietverot etilspirtu, ko iegūst no lauksaimniecības produktiem (tie ir uzskaitīti Līguma par Eiropas Savienības darbību I pielikumā), kas atrodams benzīna maisījumos, kuru sastāvā etilspirts pārsniedz 10 % (v/v), paredzēts izmantošanai par degvielu. Attiecīgais ražojums ietver arī etilspirtu, ko ražo no lauksaimniecības produktiem (kā uzskaitīts Līguma par Eiropas Savienības darbību I pielikumā) un ko satur etiltercbutilēteris (ETBE).
            Ražojumu klāstā ietilpst tikai atjaunojamo energoresursu etanols, kas paredzēts izmantošanai par degvielu. Tādējādi šis pieprasījums neattiecas uz sintētisko etanolu un atjaunojamo energoresursu etanolu, kas paredzēts citiem lietojumiem, nevis degvielai, t. i., rūpnieciskai izmantošanai un lietošanai dzērienos.
            Attiecīgais ražojums patlaban tiek klasificēts ar šādiem KN un Taric kodiem:
            
                        KN KODI
                     
                     
                        
                           TARIC KODA PAPLAŠINĀJUMI
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66